Mars

2.diel série “Solárne Impérium”

Obsah

Prebudenie

Pristávací manéver

Prvé kroky na Marse

Prví obyvatelia

Doktorka

Prvé mesto

Farma

Mestská rada

99-ka

Tantalus

Rast

Priatelia a nepriatelia

Ariell IV

Vyšlo to!

Prvý boj

Začiatok spolupráce

Alba

21-ka

7-ka

Redux

Olymp

65-ka

Stratené moduly

Olympus Mons

Infraštruktúra

Terraforming

Útok z druhej strany

Han

Čínske mestá

Demokracia a populizmus

Mars sa zmenil

Prebudenie

„Píp-píp-píp-píp...". Pomaly som sa zobúdzal. Do prdele, taký nechutný vysoký tón. Povedal som si v duchu. Brrr, je tu strašná zima... vôbec si necítim nohy. A ruky mám ako z olova.

A prečo je tu taká tma? Myšlienky sa mi len ťažko objavovali v hlave. Nepríjemne ma bolela. A prečo tu celý čas niečo tak nepríjemne pípa? Čo to je za alarm? Otvoriť oči! Nasilu som si prikázal. Nejde to... teda ide, ale strašne ťažko. Tma.. všade okolo. Kde to vlastne som? Myšlienky sa pomaly ustálili a pamäť naštartovala. Spomenul som si.

Aúúúú... tá hlava... ide mi ju rozhodiť. To je teda bolesť. Spánky mi tlačí k sebe obrovský zverák. Prečo mi to NaCo nestlmí? Aha... je vypnuté.

# NaCo - ? Žiadna odozva. Aha, je nastavený Stand-by mód. Vydal som povel k zapnutiu. Bude to ale pár sekúnd trvať. Pokúsil som sa nadýchnuť ale do pľúc akoby mi nevošiel vzduch. Rozbolel ma z toho celý hrudník. Auuuu ... do prdele,... do prdele. Tú hlavu mi ide z toho pípania rozhodiť! NaCo konečne naštartovalo.

# NaCo – status?

# Fixná pamäť zaplnená na 99.8%, záložná 22,9% a operačná 4,5%. Pripojenie na sieť nefunguje. Autorizácia hostiteľa akceptovaná. Všetky konfigurácie stand-by módu zachované. Nájdené nové napojenie na externé zariadenie s identifikáciou ‘sarkofág‘. Pripájam.... pripojené. Autorizácia v poriadku. Vydýchol som si... NaCo funguje.

# NaCo – utlmiť bolesť hlavy. S úľavou som vnímal ako bolesť ustupuje. Konečne som mohol rozmýšľať normálne.

# NaCo – otestuj sarkofág.

# Zostávajúca energia... 22,1%. Kyslík 18%. Výživa 52%. Lieky a podporné látky 100%.

Vnútorný tlak 31%. Vonkajší tlak 60%. Obsah kyslíka 21%. Gama žiarenie, röntgenové žiarenie, ultrafialové žiarenie pod 0,01 Grayov. Teplota vnútorná 22°C, vonkajšia -3°C.

# Čo to je? Takto by to byť nemalo... no nič, zrejme nejaká porucha. Našťastie hodnoty nie sú smrteľné.

# NaCo – natlakuj sarkofág. Kyslík na 30%. Začul som zasyčanie a zhlboka som sa nadýchol. Áaaach, konečne. Pľúca zaboleli, ale nádych ma oživil.

# NaCo – zvýš teplotu na 28°C. Začal ma ovievať príjemný teplý vzduch a začal som cítiť mravenčenie v rukách a už aj v nohách.

# NaCo – červené krvinky na 150%. Za 3 minúty bolesť ustala a dokázal som pohybovaťprstami na nohách aj rukách. Nič som nevidel, okolo mňa bola čierno-čierna tma. Rozsvietiť som ale nechcel, zbytočne by som si oči unavoval. Bolo mi jasné kde som.

# NaCo – otvor sarkofág. Zhlboka som sa nadýchol a veko sarkofágu sa otvorilo. Vzduch vysyčal von a dnu vnikol studený závan. Brrr... to je teda zima. Odpojil som si infúzie a vyskočil som. „Blbec.... som blbec!“ vynadal som si nahlas. Chybu som si uvedomil už keď som pohyb dokončil. Som predsa v module a tu nie je tiaž. Letel som priestorom niekam preč od sarkofágu, v absolútnej tme a zime, ktorá mi prenikala do morku kostí. Pokúsil som sa otočiť, ale len som úplne stratil orientáciu. Tušil som, že ešte stále letím, aj keď som na sebe nepozoroval žiadne známky pohybu. „Bum!“. Narazil som chrbtom do niečoho a odrazilo ma to späť. „Au!“ Tak toto som si naozaj mohol odpustiť. Znova som si vynadal. Snažil som sa rozhliadnuť vôkol seba, ale nič, okrem tmy som nevidel. Do prdele... visím tu v priestore a metám okolo seba rukami a nohami ako pavúk. A samozrejme úplne zbytočne. Niet sa od čoho odraziť. Takto sa nazad k sarkofágu nedostanem. No to je skvelé, prežijem cestu vesmírom, zobudím sa a ako blbec tu umrznem... rozprúdili sa mi myšlienky. Bol som už úplne prebudený.

# NaCo – interfejsy sarkofágu?

# Otváranie poklopu, filtrácia a tlak vzduchu, riadenie dávkovania kyslíka, riadenie dávkovania výživy a liekov, ovládanie teploty, osvetlenie, rádiové spojenie. Osvetlenie!

# NaCo – zapni osvetlenie sarkofágu.

Zaplo sa malé svetielko asi 5 metrov odo mňa. Bolo malé a tlmené, ale oči ma aj tak zaboleli.

Prižmúril som ich a poobzeral som sa. Začal som vnímať obrysy lode. Vyzeralo to presne tak ako v simulátoroch za posledné mesiace. Len s tým že je to celé naopak, sedadlá a podlaha su hore. Teda hore z môjho pohľadu. Vlastne ja som tu asi naopak. Môj výskok ma otočil a ja som tu visel pod stropom dole hlavou. No dobre, takže už vidím. Mávol som rukami, ale posunúť sa mi nepodarilo. To snáď nie! Visím tu asi meter od steny a neviem sa pohnúť. Nech som sa prevracal ako som chcel, stále mi chýbal asi meter. Visel som v beztiažovom stave niekde pod stropom Modulu. To je zlé... zima mi začínala byť stále väčšia a väčšia a nevedel som sa pohnúť z miesta. Čo teraz? Sám to nezvládnem. Môžem sa tu metať aj do súdneho dňa a nepohnem sa... „Dobre, zákon akcie a reakcie...“ začal som uvažovať nahlas. Môj hlas v dutom, veľkom priestore znel strašidelne. Ignoroval som to a pokračoval som sám pre seba. „Mohol by som niečo hodiť a reakčnou silou ma to posunie.“ Fajn, fyziku by sme mali, ale nemám na sebe ani pri sebe nič čo by som mohol odhodiť. Do sarkofágu nás zavreli úplne nahých. Poobzeral som sa a ... silno som odpľul smerom k sarkofágu. Snáď by ma to posunulo.... ale kdeže. Hmotnosť slín je úplne zanedbateľná v porovnaním s 90kg hmotnosťou môjho tela. Táto cesta nikam nevedie.

# NaCo – spoj ma s modulom.

# Zariadenie ‘Modul‘ nenájdené. Prekvapilo ma to. Modul by mal byť minimálne v Stand-By móde. No dobre, niečo sa zrejme stalo a modul musím najprv manuálne oživiť, spojenie vytvoriť a autorizovať sa. Sarkofág! Jediné spojenie mám teda so sarkofágom. V poriadku, aké funkcie môžem ovládať? No jasné, ventilácia. To je jediné čo dokážem rozhýbať.

# NaCo – spusť ventiláciu vzduchu naplno.

# Nie je možné vykonať. Bezpečnostná poistka. Sarkofág je otvorený. Aha. Jasné.... ale čo s tým?

# NaCo – napoj sa na riadiaci program sarkofágu.

# Napojené.

# Odpoj bezpečnostné protokoly. Zima mi začínala byť čoraz väčšia a tak som aspoň v beztiažovom stave pohyboval rukami a nohami a snažil som sa zahriať.

# Bezpečnostné protokoly odpojené. Konečne, to mu trvalo.

# NaCo – zapoj ventiláciu vzduchu naplno. Začul som syčanie a za chvíľu aj vánok okolo mňa. Fajn, zatuchnutý vzduch v module sa trošku rozhýbal a nebol tak studený. Ale to bolo všetko. Nepohol som sa. Chvíľu som to celé sledoval a keď som sa nepohol ani o kúsok som pochopil že to je len mrhanie energiou.

# NaCo – vypni ventilácia vzduchu. Čo teraz? Takto to tiež nepôjde.... Hmm... noooo, áno. To by možno šlo!

# NaCo – zavri sarkofág a natlakuj ho sarkofág.

# Tlak 100%.

# NaCo – tlak 150%.

# Bezpečnostné protokoly vypnuté, autorizácia potvrdená. Tlak 150%. Nestačí to. Uvedomil som si.

# NaCo – tlak 500%.

# Bezpečnostné protokoly vypnuté, autorizácia potvrdená. Tlak ..... Ozvala sa rana ako sa veko sarkofágu naplno otvorilo a narazilo na panel za ním.

Zvnútra sarkofágu vyleteli moje osobné veci do priestoru v rôznych smeroch. So sklamaním som sledoval, že mojim smerom letia len hadičky na podávanie výživy. Jedna smerovala priamo ku mne. Ešte 2 metre, ... ešte 1 meter ... ešte pol metra. Videl som ako sa už vyrovnáva a naťahoval som sa k nej ako som mohol. Super, zachytil som ihlu končekmi prstov práve v okamihu keď sa napla a chcela začať vracať. Ale mám ju! Ihlu som držal medzi prostredníkom a ukazovákom v nie veľmi pohodlnej polohe. Tak a teraz pomaličky sa priťahovať. Len aby mi nevykĺzla. Prsty som mal nemotorné a stŕpnuté jednak z pobytu v sarkofágu a jednak mi tŕpli od zimy v module. Ale pustiť som nemohol. Ďalšiu šanca by som nedostal. Hadička sa napla a ja som sa stále nepohol. Ale ihlu sa mi podarilo chytiť do dlane a pevne som ju držal. Ťah som pomaly zvyšoval a hadička sa stále viac a viac napínala. Len aby nepraskla! Blyslo mi hlavou. Konečne! Cítil som ako sa mi telo dalo do pohybu a pomaly smerovalo k sarkofágu. Hlavne to neuponáhľať. Nechal som sa unášať a priťahoval som sa len veľmi jemnúčko. Za chvíľu som bol pri ňom. Super! Teraz sa rýchlo obliecť. Lenže narazil som na ďalší problém. Moje veci sa otvorením sarkofágu rozleteli po module. Zbadal som spodné prádlo ako sa vznáša v rohu miestnosti. Hadičku som nepustil a odrazil som sa od sarkofágu smerom k nemu. Balíček som zachytil. Nikdy by som neveril, že také jednoduché úkony môžu byť v beztiažovom stave také zložité. Ale nakoniec sa mi podarilo sa obliecť. Tak, teraz ľahký skafander. Aha... tam je. Znova som sa odrazil a úkony zopakoval. Nakoniec som zvládol aj to a bol som oblečený v priliehavom tmavomodrom skafandri určenom na pobyt vnútri v module a v kupoliach. Bol vyrobený z materiálu podobného neoprénu, ale ako všetko ostatné kombinézy, napojený na NaCo, s ovládaním základných funkcií. Prilbu mal zrolovanú na zátylku, ale stačil povel a v priebehu sekundy by som bol v hermeticky uzavretom skafandri. Podľa parametrov by mal chvíľu vydržať aj vo vzduchoprázdne, ale radšej by som to neskúšal. Na voľný pohyb po Marse sme mali pripravené ťažké skafandre, ktoré mali aj vnútorný obeh vody, chránenie pred radiáciou, filtráciu vzduchu a kyslíka z marťanskej atmosféry. Spravil som pár cvikov, ponaťahoval stuhnuté svaly a začal som rozmýšľať čo ďalej.

# NaCo – vypni sarkofág. Pozbieral som všetky moje veci a znova som ich zavrel do sarkofágu. Takže, ako to prebiehalo vo výcviku? Týmto smerom je veliteľské sedadlo... odrazil som sa a doplachtil som k nemu. Sadnúť, zapútať sa. Zapínam riadiaci panel.

Predo mnou sa rozsvietilo pár svetielok a ozvalo sa jemné šumenie ako sa počítače začali rozbiehať. Riadiaci displej sa rozsvietil a moje prsty sa automaticky rozbehli po klávesnici a začal som kontrolovať systémy.

>Inicializácia riadiaceho systému – v poriadku. Autorizácia potvrdená. Veliteľ modulu č.117, Christopher Lee Sheppard.

>Status Modulu: Energia – 20%. Vzduch – 15%. Motory – 87%. Pozor chyba. Motor č.2 vykazuje poruchu, palivová nádrž prázdna. Pristávacie padáky – v poriadku. Interfejs v poriadku. Napojenie na ostatné moduly – pozor chyba. Napojenie na modul 116 neexistuje. Napojenie na modul 118 v poriadku. Komunikácia s Ariell III. Pozor chyba – neexistuje, spojenie nemohlo byť vytvorené. Sakra, čo sa to tu deje? Oprel som sa do kresla a začal som premýšľať. Tie čísla... zrazu ma niečo napadlo.

# NaCo – dátum?

# 13.1.2168 00:26. Nedeľa. Moje zlé tušenie sa naplnilo. V kryospánku som bol 11 rokov. Preto sú stavy energie, vzduchu a zásob omnoho nižšie ako by mali byť. No dobre, ale čo sa stalo? Vyhľadal som v systéme LOG súbor riadiacich povelov.

> 03.05.2157 22:58 inicializácia systémov

> 03.05.2157 23:05 kontrola systémov OK

> 03.05.2157 23:08 začiatok odpočítavania

> 03.05.2157 23:18 štart

> 08.06.2157 06:32 dosiahnutie plnej rýchlosti.

...Preskočil som všetky hlásenia bez zvláštnych udalostí. Listoval som ďalej. Konečne som našiel niečo, kde sa riadky odlišovali. Takže tu to máme. 14.8.2157 sa niečo stalo.

> 14.08.2157 12:55 Alarm. Narušená integrita plášťov modulov 101,102,103.

> 14.08.2157 12:56 Alarm. Narušená integrita plášťa centrálneho traktu.

> 14.08.2157 12:57 Alarm. Narušená integrita plášťov modulov 111,112,116,117,118,120

> 14.08.2157 12:58 Alarm. Narušená integrita plášťov modulov 138,140,146,148.

> 14.08.2157 12:59 Alarm. Strata riadiaceho signálu.

> 14.08.2157 12:59 Inicializácia prechodu na autonómny režim

...

Preskočil som ďalšie stránky.

...

> 25.12.2157 03:11 Zážeh motorov a začiatok brzdiaceho manévru

> 28.12.2157 01:16 Povel na rozmrazenie veliteľov modulov

> 28.12.2157 22:13 dosiahnutie orbitu Marsu

> 29.12.2157 06:22 stabilná obežná dráha

> 29.12.2157 08:22 Kontrola komunikácie s veliteľmi modulov.

> 29.12.2157 08:22 Alarm. Moduly 111,112,116,117,118,120 neodpovedajú.

> 30.12.2157 08:23 Začiatok oddeľovania modulov.

> 30.12.2157 08:23 Alarm. Chyba inicializácie oddeľovania, oddeľovanie zastavené.

> 02.01.2158 16:44 Presmerovanie riadenia do modulu č.65. Autorizácia Anthony Rewards.

> 02.01.2158 16:44 Bezpečnostná kontrola oddeľovania zrušená.

> 02.01.2158 16:48 Začiatok oddeľovania modulov.

> 02.01.2158 16:51 Oddelený modul č.150, stav OK, začiatok pristávacieho manévru.

> 02.01.2158 16:55 Oddelený modul č.149, stav OK, začiatok pristávacieho manévru.

> 02.01.2158 16:58 Oddelený modul č.148. Alarm. Modul neodpovedá.

> 02.01.2158 17:11 Oddelený modul č.147, stav OK, začiatok pristávacieho manévru.

> 02.01.2158 17:15 Oddelený modul č.146. Alarm. Modul sa neodpojil.

> 02.01.2158 17:25 Oddelený modul č.145, stav OK, začiatok pristávacieho manévru.

...

Takže Anthony Rewards sa zrejme nabúral do Ariell III, odstránil bezpečnostnú kontrolu a spustil oddeľovanie modulov. Mierne mnou zalomcovala zlosť, lebo podľa všetkého riadiaci program jednoducho odpájal po rade moduly jeden za druhým a keď nastala chyba, tak ju jednoducho odignoroval a modul aj tak odpojil. Namiesto toho aby niekto do toho vstúpil a manuálne sa snažil chybu skorigovať, alebo aspoň modul zapnúť. V každom module bolo 14.112 ľudí. Každý modul bol jedna osada. Uff.. keď som si to číslo predstavil, tak z Rewardsa sa stal prvý masový vrah na Marse. Ale to je mi ťažko teraz hodnotiť. Snažil som sa ukľudniť. Neviem čo sa dialo v tom čase v ostatných moduloch. Možno to bolo jediné riešenie. Ale skôr si myslím, že len hlúpa, arogantná chyba. Rewards zrejme len odstránil všetky bezpečnostné kontroly a opravné procedúry. Bez toho aby domyslel dôsledky. Prebehol som zoznam až k miestu, kde sa spomínal môj modul,

...

> 02.01.2158 18:22 Oddelený modul č. 118. Alarm. Modul sa neodpojil.

> 02.01.2158 18:28 Oddelený modul č. 117. Alarm. Modul neodpovedá

> 02.01.2158 18:32 Oddelený modul č. 116. Alarm. Modul neodpovedá.

...

Takže modul č. 118 sa neodpojil od ostatných, môj modul neodpovedal, ale odpojenie zrejme prebehlo. Alebo nie? Ak áno, tak ako? A aké je poškodenie? Musím to zistiť. Narýchlo som prebehol ešte zvyšok zoznamu. Všetky moduly ktoré boli on-line sa zdá že sa odpojili v poriadku, teda okrem tých čo boli poškodené. Akoby mimochodom som skontroloval modul č. 122 v ktorom bola doktorka Jensenová. Odletel v poriadku. A takisto aj Rewards. Rozvalil som sa v kresle a začal som premýšľať. Takže som v poškodenom module, zrejme stále na obežnej dráhe Marsu. Ostatné moduly sú buď už na Marse, alebo krúžia niekde okolo. Ariell III možno tiež. Zopakoval som požiadavku na spojenie s ňou, ale s rovnako negatívnym výsledkom. Nedá sa nič robiť. V prvom rade musím von a preskúmať stav modulu. Druhý skafander, určený na voľný pohyb po Marse by mal vákuu odolať. Musím však zablokovať vzduchové filtre. Pokrčil som ramenami, ale ako som rozmýšľal, tak som rozmýšľal, nič iné ma nenapadlo. Asi nič iné nevymyslím. Odpútal som sa a odrazil som sa k sarkofágu. Po hodine trápenia som bol nasúkaný do ťažkého skafandra a vnútorné filtre boli preprogramované. Skafander mal našťastie aj vstup na externú kyslíkovú nádobu a tak som si mohol zapojiť aj malú kyslíkovú nádrž z modulu. Prechodová komora bola síce hermeticky uzatvárateľná, ale bola určená na vstup a výstup v Marťanskej atmosfére. Trochu som sa obával jej otvorenia, ale nebolo inej cesty. Za ďalšiu pol hodinku bol v nej aj s kyslíkom, istený externým lankom, pripravený na výstup. Netušil som či je vonku svetlo a či tma a tak som zobral so sebou aj veľký reflektor. V komore nebolo zariadenie na postupné vypustenie a napustenie vzduchom. Musel som preto postupovať veľmi opatrne, teda v rámci možností. Aby mi vstupné dvere rovno neuleteli, zaprel som ich železnou tyčkou a postupne pomaličky otváral. Aj tak bol tlak obrovský a dvere mi skoro vytrhlo z pántov. Ale nakoniec som to úspešne zvládol. Vzduch vysyčal von, tlak sa vyrovnal a mohol som ich otvoriť. Bol som v kozme. Najprv som nič nevidel ale keď som sa vysúkal von, naskytol sa mi úchvatný obraz. Bol som skutočne na obežnej dráhe okolo Marsu. Vpravo odo mňa ma práve míňal Phobos, jeden z jeho mesiacov. Skutočne úchvatná scenéria. Ale nemal som veľa času dívať sa na krásy vesmíru. Overil som si istenie lankom a odrazil som sa od modulu. Asi po 20 metroch sa lanko naplo a ja som sa zastavil a mohol otočiť. To čo som zbadal mi vyrazilo dych.

Moduly 117 a 118 boli stále spojené a pomaly rotovali okolo nejakej svojej osi. Modul 118, alebo čo z neho zostalo bol len vrak. Krížom cezeň sa tiahol obrovský šrám a bolo vidieť do jeho vnútra. Sarkofág veliteľa bol otvorený ale nikoho som nevidel. Aj tak nemal šancu prežiť. Minimálne polovica sarkofágov bola zničená. Veliteľský pult sa ale zdal byť v poriadku. Môj modul vyzeral doškrabaný, ale vážne poškodenie som nevidel. Obletel som ho pre istotu z druhej strany a tam som to zbadal. Raketový motor č.2 bol zničený. Vyzeralo to na výbuch, ale plášť modulu to vydržal. To bola tá chyba motorov. Jeden zo štyroch je zničený. Je to problém, ale pristátie sa dá zvládnuť aj bez neho. Na školení sme takéto scenáre simulovali. Horšie je to že sa moduly neoddelili. Skafander mi nahlásil posledných 10 minút kyslíka. Sakra, musím so sebou hodiť. Pritiahol som sa k trhline na 118-ke a vliezol som opatrne do otvoru. Všetko v module bolo rovnaké ako v mojom a tak som zamieril priamo k riadiacemu pultu. Zapol som počítač a riadiaci displej sa rozsvietil.

> Inicializácia riadiaceho systému – v poriadku. Autorizácia .... zamietnutá. „Kruci, ešte aj toto.“ Zahundral som si pre seba. Aký to mám autorizačný kód? ... 21042156117. To číslo mi je nejaké povedomé. No jasné!!! Prvá časť je dátum môjho narodenia a koniec je číslo modulu. To si programátori na veliteľstve veľa námahy nedali.

# NaCo – veliteľ modulu č. 118?

# Jane Fernandezová.

# NaCo – dátum jej narodenia?

# 12.decembra.2133. Takže autorizácia bude zrejme 12122133118. Vyťukal som kód na klávesnici.

> Veliteľ modulu č.118, Jane Fernandezová. Autorizácia potvrdená.

> Status Modulu: Energia – 2%. Vzduch – 0%. Motory – 0%. Pozor chyba. Integrita plášťa narušená.. Pristávacie padáky – chyba. Interfejs v poriadku. Napojenie na ostatné moduly – chyba. Napojenie na modul 119 neexistuje. Napojenie na modul 117 v poriadku. Komunikácia s Ariell III. Pozor chyba – neexistuje, spojenie nemohlo byť vytvorené. No dobre. Takže aspoň počítač reaguje. Takže rýchlo.

> Riadenie interfejsov.... Napojenie na moduly.... Zahájiť oddelenie.

> Chyba. Oddelenie nie je možné, modul č. 117 neodpovedá na požiadavku. No jasné. Musím to autorizovať aj u mňa.

> Chyba. Energia 1%. Pri súčasnej spotrebe 2 minúty 32 sekúnd. Ešte aj toto. Takže rýchlo. > Zahájiť odpojenie modulu o 120 sekúnd.

> Príkaz akceptovaný. Zahájené odpočítavanie. 120, 119, 118, ...

Koniec ukážky

Table of Contents

Titulná strana

OBSAH

Prebudenie